b'\n_START_ARTICLE_\nDortmunder Export\n_START_PARAGRAPH_\nDortmunder Export (arba tiesiog Export) \xe2\x80\x93 tai \xc5\xa1viesusis lager tipo alus, prad\xc4\x97tas gaminti Dortmunde 1873 m.\n_START_SECTION_\nIstorija\n_START_PARAGRAPH_\nTradici\xc5\xa1kai, Dortmundo mieste buvo gaminamas \xc4\xaf altbier pana\xc5\xa1us alus \xe2\x80\x93 vir\xc5\xa1utin\xc4\x97s fermentacijos, tamsus, trumpai fermentuojamas alus kvie\xc4\x8di\xc5\xb3 pagrindu. XIX a. viduryje spar\xc4\x8diai plintant pilsner tipo \xc5\xa1viesiajam alui, keletas smulki\xc5\xb3 Dortmundo alaus darykl\xc5\xb3 susijung\xc4\x97 \xc4\xaf \xe2\x80\x9eDortmunder Union\xe2\x80\x9c, ir aludario Fritz Brinkhoff vadovaujami prad\xc4\x97jo virti sav\xc4\x85 \xc5\xa1vies\xc5\xb3j\xc5\xb3 lager al\xc5\xb3. I\xc5\xa1 prad\xc5\xbei\xc5\xb3 prad\xc4\x97tos gaminti 2 r\xc5\xab\xc5\xa1ys \xe2\x80\x93 silpnesn\xc4\x97 Lagerbier ir stipresn\xc4\x97 Export. I\xc5\xa1 prad\xc5\xbei\xc5\xb3 manyta silpnesni\xc4\x85j\xc4\x85 r\xc5\xab\xc5\xa1\xc4\xaf pardavineti vietoje, o stipresni\xc4\x85j\xc4\x85 eksportuoti (i\xc5\xa1 \xc4\x8dia pavadinimas \xe2\x80\x9eExport\xe2\x80\x9c), r\xc5\xab\xc5\xa1is eksportui buvo pagaminta stipresn\xc4\x97, nes planuota al\xc5\xb3 atskiesti paskirties vietoje (\xc5\xa1itaip ma\xc5\xbeinant perve\xc5\xbeimo i\xc5\xa1laidas). Ta\xc4\x8diau Lagerbier nesilauk\xc4\x97 populiarumo ir greitai nustota gaminti; tuo tarpu stipresnioji Export tapo populiari ir Dortmunde. \xc5\xa0i lengvo alaus r\xc5\xab\xc5\xa1is taip greitai i\xc5\xa1populiar\xc4\x97jo tarp pramon\xc4\x97s darbinink\xc5\xb3, kad j\xc4\xaf virusi darykla \xe2\x80\x9eDortmunder Union\xe2\x80\x9c greitai tapo did\xc5\xbeiausia alaus darykla Vokietijoje, o Dortmundo mieste veik\xc4\x97 did\xc5\xbeiausias alaus darykl\xc5\xb3 skai\xc4\x8dius. Iki XX a. vidurio \xe2\x80\x9eExport\xe2\x80\x9c buvo populiariausia Vokietijos alaus r\xc5\xab\xc5\xa1is, to meto alus tur\xc4\x97jo ne ma\xc5\xbeiau kaip 5,5\xc2\xa0% alkoholio t\xc5\xabrio. V\xc4\x97liau \xc5\xa1i\xc4\x85 r\xc5\xab\xc5\xa1\xc4\xaf nukonkuravo i\xc5\xa1populiar\xc4\x97j\xc4\x99s pilsner, dabar gaminamas Export alus paprastai turi ~5\xc2\xa0% alkoholio t\xc5\xabrio.\n_START_SECTION_\nCharakteristika\n_START_PARAGRAPH_\nExport alus yra pana\xc5\xa1us \xc4\xaf pilsner al\xc5\xb3. Kaip ir kit\xc5\xb3 \xc5\xa1viesieji lager tipo al\xc5\xabs, Export yra \xc5\xa1viesiai gelsvos spalvos, vidutini\xc5\xa1kai jau\xc4\x8diamas apyni\xc5\xb3 kartumas, skonis silpnas ir \xc5\xa1velnus, jame gausu angliar\xc5\xabg\xc5\xa1t\xc4\x97s. Dortmundo apylinki\xc5\xb3 vandenyje gausu sulfat\xc5\xb3, tod\xc4\x97l aluje gali b\xc5\xabti jau\xc4\x8diamas silpnas sieros prieskonis. Kadangi Dortmundo vandenyje taip pat gausu kalcio karbonato (kreidos), kuri suteikia apyni\xc5\xb3 skoniui a\xc5\xa1trumo, aludariai apyni\xc5\xb3 \xc4\xaf al\xc5\xb3 d\xc4\x97jo ma\xc5\xbeiau \xe2\x80\x93 d\xc4\x97l to Export aluje geriau jau\xc4\x8diamas salyklo skonis._NEWLINE_Export tipo alus taip pat tradici\xc5\xa1kai gaminamas Miunchene (vok. M\xc3\xbcnchener Export) ir Vienoje (Wiener Export). \xe2\x80\x9eExport\xe2\x80\x9c tipo alus (tokiu arba kitais pavadinimais) gaminamas ir kitur, pavyzd\xc5\xbeiui, populiariausia Lietuvoje alaus r\xc5\xab\xc5\xa1is \xe2\x80\x93 \xc5\xa0vyturio Ekstra \xe2\x80\x93 priskiriama Dortmunder Export alaus tipui.'